زنگاندا “خمسه آدینا دیل و مدنیت اوجاغی”نین آچیلیش مراسیمی
محمدرضا کریمی
چرشنبه گونو اردیبهشت آیینین بیرینده زنگانین امام خمینی فرهنگسراسیندا “خمسه آدینا دیل و مدنیت اوجاغی”نین آچیلیش مراسیمی کئچیریلدی. بو مراسیمده اوجاغین دعوتی ایله استاندارینین امور اجتماعی مدیر کلّی، ارشاد ادارهسینین مدیر کلّی و باشقا ادارهلرین رئیس لریندن علاوه، زنگانین یازیچیلار، شاعیرلر، صنتکارلار، آشیقلار، تدقیقاتچیلار و بیر چوخ تورک دیلی و ادبیاتی علاقمندلری اشتراک ائتدیلر. ایلک اؤنجه اوجاغین آغ ساققاللاری طرفیندن قوناقلارا خوش گلدین دئییلیب، ارشاد ادارهسینین مدیر کلّی آقای مقدم دانیشدیلار و بو اوجاغا نئجه اومود باغلادیقلارینی و “بنیاد فرهنگ آذربایجان”ین زنگان اوستانیندا باشلانیشینی آلقیشلادیلار. سونرا استاندارینین امور اجتماعی مدیرکلّی دانیشاراق، زنگاندا ۳۵۰ مؤسسهنین اولدوغوندان دانیشیب آنجاق بو مؤسسه اوچون اؤزهل بیر اومود باغلادیقلارینی سؤیلهدیلر. همین مراسیمده اوجاغین مجوز پیتیگینی اوجاغین مدیر عاملی اولان م. کریمییه اهداء ائتدیلر. وئرلیشین داوامیندا اوجاغین هیئت مدیره رئیسی دانیشدیلار و بوتون هنرمندلرین، تدقیقاتچیلارین، تورک دیلینده یازانلارین، فولکولوروموزو توپلایانلارین، الیازما نسخهلرین آچیقلاماسیندا چالیشانلارین هامیسینی بو اوجاقلا ایش بیرلیگی ائتمهلرینی ایستهدیلر.
مراسیمین آراسیندا آشیقلار اؤز گؤزهل موسیقیلریله بو تؤرهنه شادلیق باغیشلادیلار. بورادا زنگانین قوجامان و دهیرلی آشیغی اولان گلابعلی داوودی جنابلاری اؤز گؤزهل شعرلریله برابر سازلارینی دیله گتیردیلر. وئرلیشین باشقا بیر بؤلومونده باشقا موسیقیچی آشیق داوود داوود بیگی ده ساز و سؤزلریله مجلیسده شنلیک یاراتدیلار. بو مراسیمین باشقا بیر بؤلومونده کتابدان قوواق قاپما مراسیمی ده کئچیریلدی. بورادا م. کریمینین نشر اولان “دیوان جاذب” کتابیندان رونمایی اولوندو. بو کتاب همین اوجاق طریقی ایله یاییلمیشدیر. ایکینجی کتاب، ۱۲ جیلدلیک “تاریخ ادبیات آذربایجان” اولدو. بو کتاب تهرانین بینالمللی کتاب سرگیسینده یاییلیب ساتیشا قویولاجاقدیر. مراسیمین سون بؤلومونده اوجاغین دفترینه طرف یولا دوشوب و روبانی قیچی ایله کسهرک، اوجاق قانونی صورتده ایشه باشلادی. اوستانین مسئوللاری و یازیچی – تدقیقاتچیلار اوجاقدان بیر درگی و انتشاراتین یولا سالماسینی ایستهدیلر و بو آلاندا سوروملو مودیرلر ده اوجاغا یاردیم ائتمهیی سؤز وئردیلر. مراسیم ساعات ۶دا باشلاناراق ۸٫۵دا گؤزه ل دویغولو آنلاری کئچیردهرک سونا چاتدی.
azb_Arab pes_Arab azb_Arab azb_Arab